નર્મદા અને કુલારના સંગમ ઉપર સ્થિત છે આ ધર્મશાળા. સવારે કુલાર એક હોડકાથી પાર કરી. અમારી ગાડાવાટ નર્મદાના કાંઠે કાંઠે જ છે. આગળ આવ્યું ડિમાવર. અહીંના બાબા તામિલનાડુના છે. રાત નર્મદાકાંઠે આવેલ નહેલઈમાં એક બાવાના મોટા ઓરડામાં રહ્યા. ઓરડામાં હરણનું એક બચ્ચું રસ્સીથી બાંધેલું હતું. ગામ પાસેના વનમાં કેટલાંક હરણ છે. કોઈકે આને પકડી લીધું ને બાવાને આપી દીધું. બાવાને હરણથી ખૂબ પ્યાર થઈ ગયો છે. ઓરડામાં દિવસ-રાત ધૂણી ધખતી રહેતી. એમાં એક્કે બારી નહોતી. રાત્રે દરવાજો બંધ કરી દેવામાં આવતો એથી આખી રાત ધુમાડો ભરાતો રહેતો. આવા દમઘોંટુ વાતાવરણમાં વનમાં સ્વચ્છંદ વિહરનારા પેલા હરણબાળની કોણ જાણે શી દશા થતી હશે. અમે એક જ રાતમાં પરેશાન થઈ ગયા. રાત્રે થોડી રાહત મળે એ હેતુથી હું બહાર આવ્યો ને ખુલ્લા આકાશ હેઠળ બેઠો. તારા એવા લાગતા હતા જાણે કોઈએ આકાશમાં સફેદ તલ વેર્યા હોય. આખું આકાશ તારાઓથી એવું તો ખીચોખીચ ભરાઈ ગયું હતું કે તલ રાખવાનીય જગ્યા નહોતી ! સૂરજ ચાલે છે એકલો, તારા ચાલે છે જમાતમાં. દિવસનું આકાશ છે હાઉસ ઑફ લૉર્ડ, રાતનું આકાશ છે હાઉસ ઑફ કૉમન્સ !